Denominación d'Orichen Protechida Cebolla Fuents d'Ebro

A **Denominación d'Orichen Protechida Cebolla Fuents d'Ebro** ye una denominación d'orichen protechida aragonesa sobre as cebollas cautivadas, elaboradas, almagacenadas y envasadas en 6 municipios d'a zona de Fuents d'Ebro (Zaragoza, Aragón), y que son d'a variedat *cebolla dolza de Fuents*, tamién dita *cebolla blanca gruesa de Fuents*, inscrita en o Catalogo Común de Variedaz d'Especies de Plantas Horticolas.

L'aprebación d'a normativa especifica d'a Denominación d'Orichen Protechida *Cebolla Fuents d'Ebro* fue publicada en noviembre de 2010 en o Boletín Oficial de Aragón. O 31 de chinero de 2011 se reyalizó a presentación oficial d'a denominación d'orichen protechida Cebolla Fuents d'Ebro, salindo as primeras con iste sello de calidat a o mercau en chulio de 2011.

## Oríchens
L'orichen d'o cautivo d'ista cebolla en o termin municipal de Fuents d'Ebro y a suya redolada data d'os primers asentamientos romanos, que construyiron un sistema de riegos. Con a plegada d'os musulmans s'amilloró l'uso de l'augua a traviés d'a construcción d'un amplo ret de cequias dende os azutes dica os campos d'a comarca. En Fuents d'Ebro encara se conserva iste sistema de riego d'orichen arabe.

## Redolada
A zona cheografica d'ista denominación d'orichen protechida incluye 6 municipios d'as comarcas Central y Ribera Baixa d'Ebro, en a provincia de Zaragoza.

### Clima
O clima d'ista zona ye caracterizau por tres factors: l'aridez, a continentalidat y os vientos.

A poca pluya, de tasament 350&nbsp;mm anyals y mayors en primavera y agüerro, creya chunto a las altas temperaturas un periodo d'estrés hidrico entre os meses de chunio y octubre. A isoterma meya anyal se troba entre os 13 y os 15&nbsp;°C. As temperaturas minimas pueden baixar d'os 5°, rechistrando-se as valors mas baixas en aviento y chinero. As meyas maximas en verano puyan d'os 30°, estando chunio, chulio y agosto os meses mas calidos. Como en atros puestos d'a val d'Ebro, o cierzo, viento fredo y seco, bufa en l'aria de cautivo.

### Demarcación cheografica
Os municipios incluyius en a Denominación d'Orichen son: Fuents d'Ebro, Mediana d'Aragón, Osera d'Ebro, Pina d'Ebro, Quinto y Villafranca d'Ebro.

## Caracteristicas
A cebolla Fuents d'Ebro se caracteriza por tener o tallo grueso, forma globosa redondiada por a radíz y lucherament alargada enta o cuello, color externa blanca-palla, napas internas blancas y por a suya textura tierna, crocant y muit sucosa, debiu a o suyo elevau conteniu en augua, pero mas que mas destaca por estar una cebolla suau, dichestiva, d'escasa picor y con ausencia u lieu retrogusto en boca.

Entre a suyas amplas virtuz destaca, en cocina, por estar excepcional pa o suyo disfrute en ensalada y por caramelizar sin menester d'adhibir zucre por a suya dolzor natural; ixo la fa estar una d'as hortalicias preferidas de consumidors y cociners, amás d'estar ideyal pa o consumo por parti d'os ninos.

### Variedaz
As cebollas dolzas son cautivadas en tierras con baixas cantidaz d'ixufre, por lo que gosan tener livels d'acido piruvico inferiors a 5,5 mmoles/l debant d'as cebollas d'almagacenamiento (cebolla comuna u no dolza) que por un regular plegan a os 10–13 mmoles/l. Istos complexos sulfurosos son os que causan as glarimas, a picor y a indichestión. A cebolla dolza por tener-ne menor cantidat no pica ni ye fartadera.

## Producción y comercialización
A etiqueta con o logotipo d'a Denominación d'Orichen Protegida guarencia que ye consumindo l'autentica cebolla Fuents d'Ebro, producida en a zona cheografica delimitada y que cumple con os maximos parametros de calidat, pasando uns estrictos controls tanto en o campo como en as empresas comercializadoras. Se pueden identificar diferents tipos d'etiquetas, bien en cada cebolla unitaria u en os envases.

As cebollas de Fuents d'Ebro se cautivan en unas 150 hectarias en a zona de huerta d'os ríos Chiner y Ebro, con una producción estimada d'entre 40.000 y 50.000 kilos por cadaguna d'ellas. Se troban en o mercau dende l'inicio d'a suya replega, en zaguerías de chulio, dica zaguerías d'aviento/chinero.

### Empresas
I hai 3 empresas comercializadoras de cebollas con DOP Cebolla de Fuents:
* *Cebollas Agrofuentes S.L.* (Fuents d'Ebro)
* *Finca La Corona* (Fuents d'Ebro)
* *Jumosol Fruits* (Fuents d'Ebro)

## Referencias

## Vinclos externos
*  Web oficial d'a DOP Cebolla Fuents d'Ebro
*  Cebolla Fuents d'Ebro